Sep 04,2018
మాల్యాకు మూడు వారాల ఊరట..
న్యూఢిల్లీ: దేశంలోని ప్రభుత్వ రంగ బ్యాంకులకు రూ.9,000 కోట్లు పైగా రుణాలు ఎగవేసి విదేశాలకు ఎగిరిపోయిన విజరు మాల్యా చుట్టూ ప్రభుత్వం విధిస్తున్న ఉచ్చు నుంచి కాస్త ఉరట లభించింది. మాల్యాను 'పరారీలో ఉన్న ఆర్థిక నేరస్థుడు'గా గుర్తించాలంటూ ఎన్‌ఫోర్స్‌మెంట్‌ డైరెక్టరేట్‌ (ఈడీ) ముంబయి ప్రత్యేక న్యాయం స్థానంలో దాఖలు చేసిన పిల్‌ను ధర్మాసనం సోమవారం విచారణకు చేపట్టింది. ఈడీ దాఖలు చేసిన అభియోగంపై మాల్యా 24లోపు సమాధానం ఇవ్వాలని కోర్టు ఆదేశించింది. ఇచ్చిన గడువులోపు మాల్యా స్పందించకపోతే తదుపరి చర్యలను ఎదుర్కోవాల్సి వస్తుందని కోర్టు తేల్చి చెప్పింది. మాల్యా సమాధానాన్ని బట్టి తదుపరి చర్యలుంటాయని కోర్టు వివరించింది. సోమవారం ఈడీ అభియోగంపై మాల్యా తరఫు న్యాయవాది వాదిస్తూ..మారిషస్‌ అడ్రస్‌కు ఎన్‌ఫోర్స్‌ మెంట్‌ డైరెక్టరేట్‌ నుంచి ఎలాంటి నోటీసులు మాల్యాకు అందనేలేదని, ఇప్పుడు కోర్టు ఇచ్చిన గడువు మాల్యాకు సరిపోదన్నారు.దీనికి ఈడీ తరఫు న్యాయవాది సమాధానం ఇస్తూ ఆర్థిక నేరస్థుల నియంత్రణ చట్టం' ప్రకారం ఈడీ దరఖాస్తు చేసుకున్న తర్వాత నిందితులకు ఎటువంటి అదనపు సమయాన్ని కేటాయించకూడదని, ఇలా సమయాన్ని పొడిగించే అధికారం కోర్టుకు కూడా లేదని స్పష్టం చేశారు.
మీ స్నేహితులకు రికమెండ్ చెయ్యండి